钦定古今图书集成/理学汇编/字学典/第007卷 > 《郑枃衍极》 > 《至朴篇第一》
## 钦定古今图书集成/理学汇编/字学典/第007卷 > 《郑枃衍极》 > 《至朴篇第一》

“至朴散而八卦兴，八卦兴而书契肇，书契肇而篆籀
滋，飞天八会”已前，不可得而详也。皇颉以降，凡变五
矣，其人亡，其书存，古今一致，作者十有三人焉。予生
千载之下，每览昔人残铭断碣，未尝不为之歔欷而
三叹也。在昔结绳之政始分，龙穗之章中辍，于是仓
史氏出，仰观俯察，以造《六书》，通天地之幽秘，为百王
之宪章，非天下之至精，其孰能与于此？若稽古大禹，
既平水土，铸鼎象物，勒铭告成，而功被万世。三代之
末，周籀蔚有奇秀，篆隶攸祖。孔子采摭旧作，缘饰篆
文。天授其灵，刱物垂则，吕政暴兴，天人之道，坏乱极
矣。李斯者适际其时，陶埏偃仰，专名擅作，悉燔旧章，
天下行秦篆矣。程邈亦参定篆文，增衍隶佐，趋时便
宜。蔡邕《鸿都石经》，为古今不刊之典；张芝、锺繇，咸得
其道。伯英圣于一笔书，元常神妙于铭石。王羲之有
高人之才，一发新韵，晋宋能人，莫敢仇拟。李阳冰生
于中唐，独蹈孔轨，潜心改作，过于秦、斯。张旭天分高
深，浑然无迹；颜真卿含弘光大，为书统宗，其气象足
以仪表衰俗。五代而“宋，奔驰崩溃，靡所底止。蔡襄毅
然独起，可谓间世豪杰之士也。”呜呼！书其难哉！文籍
之生久矣，能书者何阔希焉。盖夫人能书也，吾求其
能于夫人，是以难也。今予得其人而不表章之，使来
者无所取则，以至乎书道之妙，予则有罪也。厥今区
夏同文，奎壁有烂，异能间作，黼黻皇猷，三代以还，莫
此为盛。大比之制已兴，保氏之教必立，草茅论著，或
者有取焉尔。